b'\n_START_ARTICLE_\nKai Angel N\xc3\xa6steby\n_START_SECTION_\nUtdannelse og debut\n_START_PARAGRAPH_\nN\xc3\xa6steby var kj\xc3\xb8pmannss\xc3\xb8nn og vokste opp i Thorvald Meyers gate p\xc3\xa5 Gr\xc3\xbcnerl\xc3\xb8kka. Han la tidlig musikalske evner for dagen og var sopransolist i Korguttene som ble ledet av Johannes Berg-Hansen. Allerede som tolv\xc3\xa5ring spilte han fiolinsolo ved guttekorets konsert i Oslo domkirke hvor den unge Rolf Karlsen akkompagnerte p\xc3\xa5 orgel. Han opptr\xc3\xa5dte ogs\xc3\xa5 som sopransolist og fiolinsolist p\xc3\xa5 samme konsert allerede i tolv\xc3\xa5rsalderen. Kai Angel studerte fiolin hos Henrik Due f\xc3\xb8r han som 20-\xc3\xa5ring i 1940 fikk engasjement som fiolinist i Oslo Filharmoniske Orkester hvor han etter pr\xc3\xb8vespill var fast ansatt som 2. fiolinist 1943\xe2\x80\x931947 og som 1. fiolinist 1947\xe2\x80\x931979. Med permisjon fra Filharmonien var han 2. konsertmester i Kringkastingsorkestret 1951\xe2\x80\x931952. Han debuterte som fiolinist i Universitetets aula i 1947 med pianisten Hans Solum som akkompagnat\xc3\xb8r og med sonater av Georg Friedrich H\xc3\xa4ndel, Francesco Maria Veracini, Cesar Franck og Edvard Grieg p\xc3\xa5 debutprogrammet.\n_START_SECTION_\nMusikalsk virke\n_START_PARAGRAPH_\nEllers var han en s\xc3\xa6rdeles aktiv radio- og fjernsynsmusiker som solist og kammermusiker og som konsertmester i ensembler innen mange genrer, som Oslo Strykekvartett, Leiv Flisnes ballroom ensemble, Rolf Myklebusts ensemble, Bjarne Amdahls orkester, Kringkastingsorkestret, Egil Monn-Iversens orkester, Carsten Kloumans orkester, Sigurd Jansens orkester og Alf Blyverkets orkester._NEWLINE_I forlengelsen av Rolf Myklebusts innsats i spissen for Turdansensemblet opprettet han sitt eget Kai Angel N\xc3\xa6stebys ensemble med ni musikere fra Filharmonien. Besetningen var tre 1.fiolin, to 2.fiolin, klarinett,cello, kontrabass og gitar. Ensemblet spilte norske bygdedanser i arrangement av blant andre Ragnar Danielsen og kunne hyppig h\xc3\xb8res i NRK radio. Han var i en \xc3\xa5rrekke konsertmester ved innspillinger av filmmusikk og i platestudioene hvor han ogs\xc3\xa5 satte sammen orkestrene. Ved Kongehusets jubil\xc3\xa9er ledet han ved flere anledninger et ensemble ved Regjeringens offisielle middager p\xc3\xa5 Akershus slott. I dette ensemblet spilte foruten N\xc3\xa6steby fl\xc3\xb8ytisten \xc3\x98rnulf Gulbransen, klarinettisten Richard Kjelstrup, fiolinisten Arne Monn-Iversen, cellisten Geir Tore Larsen og Roger Andreassen p\xc3\xa5 klaver. I noen \xc3\xa5r ledet han ogs\xc3\xa5 Caf\xc3\xa9ensemblet i NRK med disse musikerne: N\xc3\xa6steby, Arne Monn-Iversen og Reidar Elnan p\xc3\xa5 fiolin, \xc3\x98yvind Ekornes p\xc3\xa5 cello, Arne Windhoel p\xc3\xa5 kontrabass, \xc3\x98rnulf Gulbransen p\xc3\xa5 fl\xc3\xb8yte, Richard Kjelstrup p\xc3\xa5 klarinett og Kaare \xc3\x98rnung p\xc3\xa5 klaver.\n_START_SECTION_\nDirigent og radiosolist\n_START_PARAGRAPH_\nHan gjestedirigerte ofte Kringkastingsorkestret og var i en \xc3\xa5rrekke alternerende kapellmester ved Det norske teatret hvor han dirigerte Westside Story, Spelemann p\xc3\xa5 taket og The King and I. I to ti\xc3\xa5r var han dirigent for orkesterforeningene i Fredrikstad og Sarpsborg. Ved en rekke solokonserter i NRK spilte han i hovedsak norsk fiolinmusikk, og blant de bevarte opptakene er en innspilling av Thomas Tellefsens fiolinsonate._NEWLINE_Med absolutt geh\xc3\xb8r, solid teknikk og rask musikalsk orienteringsevne i kombinasjon med sv\xc3\xa6rt omfattende rutine og stilistisk allsidighet var N\xc3\xa6steby en av de mest benyttede musikerne i Norge i etterkrigstida.\n_START_SECTION_\nOrganisatorisk virke\n_START_PARAGRAPH_\nN\xc3\xa6steby var i en \xc3\xa5rrekke sekret\xc3\xa6r i Oslo Musikerforening, kasserer i Filharmoniens orkesterkomit\xc3\xa9 og desisor i Norsk Musikerforbunds forbundsstyre. I s\xc3\xa5vel Aftenposten som Norsk Musikerblad og Filharmoniens m\xc3\xa5nedstidsskrift Konsertnytt skrev han minneord over kolleger. Han hadde ogs\xc3\xa5 ansvar for musikerfestene i Oslo Musikerforening hvor aktive og pensjonerte musikere med ledsagere kunne samles til middag og festlig samv\xc3\xa6r med dans. Endelig tok han initiativ til m\xc3\xa5nedstreffene i Oslo konserthus hvor pensjonerte filharmonikere kunne samles til hyggelig samv\xc3\xa6r. N\xc3\xa6steby viste i det hele tatt stor omsorg for musikerkollegene og hegnet om musikerstandens faglige og sosiale posisjon i samfunnet. Som trofast H\xc3\xb8yremann bekledde han h\xc3\xb8ye tillitsverv i LO-forbundet Norsk Musikerforbund og betonte stadig viktigheten av \xc3\xa5 kunne sondre mellom politikk og fagpolitikk.'